# Par informācijas atklāšanu klientiem un klientu līdzekļu turēšanas diversifikāciju

Finanšu instrumentu tirgus dalībniekiem, kuri klientiem sniedz ieguldījumu pakalpojumus, ir jāievēro Komisijas Deleģētā regula (ES) Nr. 2017/565, ar ko papildina Eiropas Parlamenta un Padomes Direktīvu 2014/65/ES (tālāk tekstā – MiFID II) attiecībā uz ieguldījumu brokeru sabiedrību organizatoriskām prasībām un darbības nosacījumiem un jēdzienu definīcijām minētās direktīvas mērķiem, (tālāk tekstā – Regula Nr. 2017/565). Minētais Eiropas Savienības tiesību akts ir tieši piemērojams visās Eiropas Savienības dalībvalstīs. Papildus Eiropas Savienības tiešā veidā piemērojamam regulējumam finanšu instrumentu tirgus dalībnieki savā darbībā ievēro arī Finanšu instrumentu tirgus likumu (tālāk tekstā – FITL). Finanšu un kapitāla tirgus komisija (tālāk tekstā – FKTK) vērš uzmanību, ka tai nav tiesību sniegt oficiālu tiesību normu skaidrojumu.

Tomēr, lai finanšu instrumentu tirgus dalībnieki konsekventi piemērotu minētos tiesību aktus Latvijas finanšu sektoram, FKTK pauž savu viedokli, sniedzot atbildes uz finanšu instrumentu tirgus dalībnieku (tālāk tekstā arī – tirgus dalībnieki) biežāk uzdotajiem jautājumiem. Vienlaikus FKTK vērš uzmanību – ja kāds no Eiropas Vērtspapīru un tirgu iestādes turpmāk publiskotajiem paziņojumiem, kurā tiks sniegts skaidrojums par atsevišķu MiFID II regulējuma prasību piemērošanu, būs citādāks nekā FKTK tālāk paustais viedoklis, arī FKTK viedoklis tiks mainīts atbilstoši tam, kāda būs kopējā pieeja Eiropas Savienības dalībvalstīs attiecīgajā MiFID II regulējuma piemērošanas jautājumā.

**1. jautājums: Vai vienā pārskatā klientam adresēto informāciju par izdevumiem un izmaksām (*ex-post*) drīkst apkopot par visiem klientam sniegtajiem pakalpojumiem gada laikā, atsevišķi neatšifrējot izmaksas, kas attiecas uz portfeļa pārvaldības pakalpojumu, un citiem sniegtajiem pakalpojumiem (piemēram, brokeru pakalpojumiem)?**

**Atbilde:** FKTK paskaidro, ka informācijas atklāšanu par izdevumiem un izmaksām pēc darījuma *(ex-post)* reglamentē Regulas Nr. 2017/565 50. panta 2., 9. un 10. punkts, kuri ir jālasa kopā ar Regulas Nr. 2017/565 preambulas 78. un 82. punktu.

Ņemot vērā FKTK tīmekļa vietnē 25.06.2018. sniegto atbildi uz 3. jautājumu par informācijas atklāšanu klientiem par izdevumiem un izmaksām pēc darījuma, kas izriet no Finanšu instrumentu tirgus likuma un Regulas Nr. 2017/565 50. panta 9. punkta prasībām, – iestāde var izvēlēties apkopot informāciju tikai par tādiem finanšu instrumentiem, kuriem izpildījies agregācijas nosacījums (instruments bija rekomendēts, reklamēts vai izplatīts vai uz to attiecas PRIIP vai UCITS KID/KIID sniegšanas prasības), kopā vai par finanšu instrumentu un pakalpojumu veidiem, ja tas iestādei ir izdevīgāk no operacionālā viedokļa un klientam tika izskaidrots agregācijas princips.

Tomēr portfeļa pārvaldīšanas gadījumā ieguldījumu lēmumus pieņem nevis pats klients, bet viņa vārdā portfeļu pārvaldnieks, tāpēc apkopoto informāciju par visiem izdevumiem un izmaksām un ilustrāciju par izdevumu ietekmi uz ienesīgumu ir nepieciešams sniegt klientam vismaz reizi gadā par visu portfeli kopā, neapvienojot ar citiem sniegtajiem pakalpojumiem, lai klients varētu salīdzināt portfeļa pārvaldīšanas rezultātus ar *ex-ante* sniegto informāciju un citu pārvaldnieku darba rezultātiem. Minēto pārskatu var sagatavot kā atsevišķu dokumentu vai ietvert periodiskā pārskatā par portfeli, kuru klients saņem saskaņā ar Regulas Nr. 2017/565 60. panta 2. punkta (d) apakšpunkta prasībām.

**2. jautājums: Saskaņā ar FITL 129. panta 4.1 daļas prasībām ieguldījumu brokeru sabiedrība nevar turēt savā mātesbankā vairāk par 20% no klientu līdzekļiem, izņemot, ja sabiedrība FKTK var pierādīt, ka minētās prasības nav samērīgas, ņemot vērā tās darbības būtību, apmēru un sarežģītību, kā arī drošību, ko piedāvā minētās trešās personas, un ja ieguldījumu brokeru sabiedrības turēto klienta naudas līdzekļu apmērs ir neliels. Kādi var būt argumenti minētā pamatojuma gadījumā, ja mātesbanka ir vienīgā tirdzniecības vieta, kas nodrošina rīkojumu izpildi un tirdzniecības platformu sabiedrības klientiem?**

**Atbilde:** Pamatojums var būt atsauce uz Komisijas 07.04.2016. Deleģētās direktīvas (ES) 2017/593, ar ko attiecībā uz finanšu instrumentu un klientiem piederošu līdzekļu aizsardzību, produktu pārvaldības prasībām un noteikumiem, kurus piemēro maksu, komisijas naudas vai jebkādu finansiālu vai nefinansiālu labumu sniegšanai vai saņemšanai, papildina Eiropas Parlamenta un Padomes Direktīvu 2014/65/ES, preambulas 12. punktu – diversifikācijas prasība nebūtu jāattiecina uz gadījumiem, kad klientu naudas līdzekļi tiek glabāti rīkojumu izpildes nodrošināšanai.